《咏史十一首》
唐代·李华

昂藏獬豸兽，出自太平年。乱代乃潜伏，纵人为祸愆。

尝闻断马剑，每壮朱云贤。身死名不灭，寒风吹墓田。

精灵如有在，幽愤满松烟。

汉皇修雅乐，乘舆临太学。三老与五更，天王亲割牲。

一人调风俗，万国和且平。单于骤款塞，武库欲销兵。

文物此朝盛，君臣何穆清。至今壝坛下，如有箫韶声。

巢许在嵩颍，陶唐不得臣。九州尚洗耳，一命安能亲。

绵邈数千祀，丘中谁隐沦。朝游公卿府，夕是山林人。

蒲帛扬侧陋，薜萝为缙绅。九重念入梦，三事思降神。

且设庭中燎，宁窥泉下鳞。

汉时征百粤，杨仆将楼船。幕府功未立，江湖已骚然。

岛夷非敢乱，政暴地仍偏。得罪因怀璧，防身辄控弦。

三军求裂土，万里讵闻天。魏阙心犹在，旗门首已悬。

如何得良吏，一为制方圆。

秦灭汉帝兴，南山有遗老。危冠揖万乘，幸得厌征讨。

当君逐鹿时，臣等已枯槁。宁知市朝变，但觉林泉好。

高卧三十年，相看成四皓。帝言翁甚善，见顾何不早。

咸称太子仁，重义亦尊道。侧闻骊姬事，申生不自保。

暂出商山云，朅来趋洒扫。东宫成羽翼，楚舞伤怀抱。

后代无其人，戾园满秋草。

日照昆仑上，羽人披羽衣。乘龙驾云雾，欲往心无违。

此山在西北，乃是神仙国。灵气皆自然，求之不可得。

何为汉武帝，精思遍群山。糜费巨万计，宫车终不还。

苍苍茂陵树，足以戒人间。

天生忠与义，本以佐雍熙。何意李司隶，而当昏乱时。

古坟襄城野，斜径横秋陂。况不禁樵采，茅莎无孑遗。

高标尚可仰，精爽今何之。一忤中常侍，衔冤谁见知。

尝观党锢传，抚卷不胜悲。

文侯耽郑卫，一听一忘餐。白雪燕姬舞，朱弦赵女弹。

淫声流不返，慆荡日无端。献岁受朝时，鸣钟宴百官。

两床陈管磬，九奏殊未阑。对此唯恐卧，更能整衣冠。

蜀主相诸葛，功高名亦尊。驱驰千万众，怒目瞰中原。

曹伯任公孙，国亡身不存。社宫久芜没，白雁犹飞翻。

勿言君臣合，可以济黎元。为蜀谅不易，如曹难复论。

六国韩最弱，末年尤畏秦。郑生为韩计，且欲疲秦人。

利物可分社，原情堪灭身。咸阳古城下，万顷稻苗新。

沂水春可涉，泮宫映杨叶。丽色异人间，珊珊摇珮环。

展禽恒独处，深巷生禾黍。城上飞海云，城中暗春雨。

适来鸣珮者，复是谁家女。泥沾珠缀履，雨湿翠毛簪。

电影开莲脸，雷声飞蕙心。自言沂水曲，采萍兼采菉。

归径虽可寻，天阴光景促。怜君贞且独，愿许君家宿。

徒劳惜衾枕，了不顾双蛾。艳质诚可重，淫风如礼何。

周王惑褒姒，城阙成陂陀。

作者简介：李华（715-766年），字遐叔，赵郡赞皇（今河北赞皇县）人。唐代大臣、文学家。开元二十三年，中进士。天宝二年，登博学宏辞科，拜监察御使，转右补阙。安禄山攻陷长安时，被迫接受凤阁舍人伪职。“安史之乱”平定后，贬为杭州司户参军。后来，隐居大别山南麓，信奉佛法。唐代宗大历元年（766年），病故。作为著名散文家，与萧颖士齐名，世称"萧李"，并与萧颖士、颜真卿积极共倡古义，开启唐代古文运动之先河，著有《李遐叔文集》四卷。